મલયાલમ, સંસ્કૃત અને હિન્દી ભાષામાં ચંદન અને કન્નડ ભાષામાં શ્રીગંધા અને ગુજરાતીમાં સુકેત તરીકે ઓળખાતું ચંદનનું વૃક્ષ પરોક્ષ રીતે પૂજામાં ઘણું જ ઉપયોગી છે. ચંદન શીતળતા આપે છે. સુંગધ આપે છે. તેથી ભગવાનને ચંદનનો ચાંદલો કે લેપ કરવામાં આવે છે. ચંદનના વૃક્ષને સદાબહાર વૃક્ષ માનવામાં આવે છે. સામાન્ય રીતે એવી માન્યતા છે કે આ વૃક્ષ મૂળભૂત રીતે ભારતનું છે પણ વિજ્ઞાનીઓ તેને ઈન્ડોનેશિયાનું ઝાડ માને છે. ત્યાં ચંદનની ત્રણ પ્રકારની પ્રજાતિ હોય છે. જ્યારે ભારત સહિત દુનિયાના અનેક દેશોમાં તેની કુલ વીસ જાત જોવા મળે છે. ભારતમાં જોવા મળતા ચંદનના વૃક્ષોને સર્વશ્રેષ્ઠ માનવામાં આવે છે. વેપારની દ્રષ્ટિએ તેનું સૌથી વધું મહત્વ છે.